春日獨居感懷
作者：蘇泂
朝代：宋

paragraphs: 昔我金陵歸，感此芳歲闌。
入門見兒女，愧色蓋愁顔。
從人竊餘瀝，俯育良已難。
居者瓶盎空，行者衣裳單。
豈無一杯酒，持慰汝荒寒。
所知不相待，各去爲蒼山。
我生轉無聊，終日自閉關。
門前春風來，草樹向斕斑。
舟車載游冶，類聚極相歡。
而我懷所知，所得心未安。
晨興亦扶杖，十步九思還。
言瞻山頭石，安得如汝頑。